**NAPUTAK**

**O PRAKTIČNOJ PRIMJENI**

**ZAKONA O IZMJENAMA I DOPUNAMA ZAKONA O JAVNIM NABAVAMA**

**Kolovoz 2024. godine**

**Sadržaj**

[**1.** **Uvodne napomene** 3](#_Toc173852316)

[**2.** **Postupak ugovornog tijela po žalbi u skladu sa ZIDZJN** 4](#_Toc173852317)

[**3.** **Rok za izjavljivanje žalbe na tendersku dokumentaciju u skladu sa ZIDZJN** 6](#_Toc173852318)

[**4.** **Dostavljanje dokaza o plaćenoj naknadi za pokretanje žalbenog postupka u skladu sa ZIDZJN** 7](#_Toc173852319)

[**5.** **Postupak s neurednom žalbom u skladu sa ZIDZJN** 10](#_Toc173852320)

[**6.** **Naknada za pokretanje žalbenog postupka u skladu sa ZIDZJN** 12](#_Toc173852321)

[**7.** **Urednost žalbe kao pretpostavka suspenzivnog djelovanja u skladu sa ZIDZJN** 14](#_Toc173852322)

[**8.** **Prijelazne odredbe** 15](#_Toc173852323)

[**9.** **Završna odredba** 16](#_Toc173852324)

[**10.** **Dodatne napomene** 17](#_Toc173852325)

[**11.** **Propisi i linkovi** 18](#_Toc173852326)

# **Uvodne napomene**

Zakon o izmjenama i dopunama Zakona o javnim nabavama (u daljnjem tekstu: ZIDZJN) je usvojen u Parlamentarnoj skupštini Bosne i Hercegovine na 14. hitnoj sjednici Zastupničkog doma, održanoj 16.7.2024. godine, i na 5. žurnoj sjednici Doma naroda, održanoj 19.7.2024. godine, objavljen je u „Službenom glasniku BiH“, broj 50/24 dana 23.7.2024. godine, te počinje sa primjenom osmog dana od dana objave u „Službenom glasniku BiH“.

Agencija za javne nabave Bosne i Hercegovine (u daljnjem tekstu: Agencija) na temelju odredbe članka 92. stavak (3) toč. b) i c) Zakona o javnim nabavama („Službeni glasnik BIH“, br. 39/14, 59/22 i 50/24) – u daljnjem tekstu: Zakon o javnim nabavama ili Zakon, kojom je propisano da Agencija osigura pravilno provođenje ovog zakona, kroz, posebno, ali bez ograničenja, kontinuirano unaprijeđenje informiranosti ugovornih tijela i ponuditelja o propisima o javnim nabavama i njihovim ciljevima, postupcima i metodama, kao i kroz objavljivanje priručnika i uputstava u skladu s odredbama ovog zakona, te uvažavajući potrebu osiguranja nesmetanog korištenja prava na žalbu i pravne zaštite u postupcima javnih nabava, koja je jedan od temeljnih segmenata sustava javnih nabava, i time osiguranja efikasnosti postupaka pravne zaštite, prepoznavajući da je pravo na žalbu jedno od temeljnih prava i sloboda koji garantiraju pravo na djelotvoran pravni lijek, kao i obavezu podržavanja i podrške u primjeni, je smatrala nužnim da, isključivo u okviru svojih nadležnosti i ovlaštenja, pripremi i objavi, na svojim zvaničnim kanalima komunikacije, predmetno savjetodavni naputak o praktičnoj primjeni Zakona o izmjenama i dopunama Zakona o javnim nabavama (“Službeni glasnik BiH”, broj 50/24). Predmetni savjetodavni naputak o praktičnoj primjeni ZIDZJN je bilo potrebno, žurno/što je moguće prije, pripremiti i objaviti na zvaničnim kanalima komunikacije Agencije za javne nabave, posebno, ali bez ograničenja, i radi toga da Agencija za javne nabave ne bi bila označena kao neko tko ne doprinosi primjeni ZIDZJN, odnosno kao neko tko svojim nedjelovanjem ometa korištenje prava na žalbu i pravne zaštite u postupcima javnih nabava, koja je jedan od osnovnih segmenata sustava javnih nabava.

Uvodno se čini uputnim navesti i da se donošenjem ZIDZJN već konkretno realiziralo i nekoliko mjera iz nedavno usvojene nove Strategije razvoja javnih nabava 2024.-2028. u Bosni i Hercegovini, i to normiranje o obvezi plaćanja naknade i dostavljanja dokaza o plaćenoj naknadi za pokretanje žalbenog postupka u roku za izjavljivanje žalbe, te normiranje da rok za izjavljivanje žalbe na tendersku dokumentaciju počinje teći od objavljivanja tenderske dokumentacije na Portalu javnih nabava. Ovo je poseban kvalitet ZIDZJN.

# **Postupak ugovornog tijela po žalbi u skladu sa ZIDZJN**

ZIDZJN u članku 1. određuje:

**Članak 1.**

**U Zakonu o javnim nabavama ("Službeni glasnik BiH", br. 39/14 i 59/22), u članku 100. stavku (1) iza riječi "dopuštena" dodaje se riječ "uredna".**

**U stavku (2) iza riječi "nedopuštena" dodaje se riječ "neuredna".**

**Iza stavka (2) dodaje se novi stavak (3) koji glasi:**

**"(3) Ako u roku za podnošenje žalbe nije dostavljen dokaz iz članka 105. stavka (1) točke i) ovog zakona o plaćenoj naknadi za pokretanje žalbenog postupka, u iznosu propisanom člankom 108. ovog zakona, na osnovi kojeg se može nesumnjivo utvrditi da je transakcija izvršena, ugovorno tijelo odbacit će žalbu kao neurednu bez pozivanja žalitelja na dopunu ili ispravak. Na ovaj zaključak ugovornog tijela žalitelj nema pravo žalbe URŽ-u i on je konačan. Protiv ovog zaključka žalitelj može pokrenuti upravni spor pred Sudom Bosne i Hercegovine u roku od 30 dana od dana primitka. Tužba za pokretanje upravnog spora ne odgađa izvršenje pobijanog zaključka, ako Sud Bosne i Hercegovine ne odluči drukčije."**

**Dosadašnji st. (3), (4) i (5) postaju st. (4), (5) i (6).**

**U dosadašnjem stavku (3), koji postaje stavak (4), iza riječi "dopuštena" dodaje se riječ "uredna".**

**U dosadašnjem stavku (5) koji postaje stavak (6), iza riječi "dopuštena" dodaje se riječ "uredna".**

Novina u ovoj odredbi je procjena urednosti žalbe, što prethodnim zakonskim rješenjem nije bilo predviđeno.

Urednost žalbe je jedna od ključnih pretpostavki za meritorno rješavanje iste.

Takođe, dosadašnjim zakonskim rješenjem postojala je obveza da se naknada za pokretanje žalbenog postupka plati tek u fazi postupka pred Uredom za razmatranje žalbi Bosne i Hercegovine (u daljnjem tekstu: URŽ), što je, pored ostalog, dovelo do pojave negativnog fenomena „profesionalnih“ žalbi i enormne zlouporabe žalbenog postupka.

Ovom zakonskom intervencijom je sada, za razliku od ranijeg rješenja, normirano da se dokaz o plaćenoj naknadi za pokretanje žalbenog postupka mora dostaviti u roku za izjavljivanje žalbe. U suprotnom, ugovorno tijelo odbacit će žalbu kao neurednu bez pozivanja žalioca na dopunu ili ispravak. Na ovaj zaključak ugovornog tijela žalitelj nema pravo žalbe URŽ-u i on je konačan. Protiv ovog zaključka žalitelj može pokrenuti upravni spor pred Sudom Bosne i Hercegovine u roku od 30 dana od dana prijama. Tužba za pokretanje upravnog spora ne odgađa izvršenje pobijanog zaključka ako Sud Bosne i Hercegovine drugačije ne odluči.

Plaćanje naknade za pokretanje žalbenog postupka i dostava dokaza u roku za izjavljivanje žalbi pred prvostepenim organom bi trebao smanjiti broj žalbi čiji je cilj izigravanje svrhe sustava pravne zaštite u javnim nabavama i njene zlouporabe, a ne na ozbiljno ukazivanje na određene nepravilnosti u postupcima javnih nabava.

Dakle, ukoliko u roku za izjavljivanje žalbe ne bude dostavljen dokaz o plaćenoj naknadi za pokretanje žalbenog postupka u iznosu koji je određen Zakonom, takvu žalbu će ugovorno tijelo odbaciti zaključkom kao neurednu bez pozivanja žalitelja na dopunu, protiv kojeg se može pokrenuti upravni spor pred Sudom Bosne i Hercegovine.

Nedostavljanje dokaza o plaćenoj naknadi za pokretanje žalbenog postupka smatra se neotklonjivim nedostatkom žalbe.

Ovo je važna izmjena jer precizira posljedice nedostavljanja dokaza o plaćenoj naknadi i omogućava pokretanje upravnog spora, ali ne obustavlja izvršenje osim ako Sud odluči drugačije.

# **Rok za izjavljivanje žalbe na tendersku dokumentaciju u skladu sa ZIDZJN**

ZIDZJN u članku 2. određuje:

**Članak 2.**

**U članku 101. stavku (1) u točki a) riječ "preuzimanja" zamjenjuje se riječju "objave".**

**U stavku (5) točki a) riječ "preuzimanja" zamjenjuje se riječju "objave".**

U odnosu na prethodno zakonsko rješenje kada se rok za izjavljivanje žalbe na tendersku dokumentaciju računao od preuzimanje iste, ovom odredbom je učinjena izmjena na način da rok za izjavljivanje žalbe na tendersku dokumentaciju počinje teći od trenutka objave iste.

Ovom odredbom se sprječava zloupotreba odredbe koja je bila prisutna u praksi, na način da su se ponuditelji dogovarali o trenutku preuzimanja tenderske dokumentacije sa Portala javnih nabava i izjavljivanja žalbi u postupku javne nabave, čime su odugovlačili postupak javne nabave i činili ga neefikasnim.

Predmetna izmjena sprječava manipulaciju sa rokovima za žalbu.

Naime, ponuđači su dobijali tendersku dokumentaciju na način kako to nije predviđeno Zakonom, pripremili žalbu, a onda preuzimali tendersku dokumentaciju sa Portala javnih nabava u trenutku koji je njima odgovarao, npr. na dan otvaranja ponuda i izjavljivali žalbu odmah potom čime su opstruirali otvaranje ponuda, a time i sam postupak javne nabave.

# **Dostavljanje dokaza o plaćenoj naknadi za pokretanje žalbenog postupka u skladu sa ZIDZJN**

ZIDZJN u članku 3. određuje:

**Članak 3.**

**U članku 105. iza stavka (1) dodaje se novi stavak (2) koji glasi:**

**"(2) Dokaz iz stavka (1) točke i) ovog članka o plaćenoj naknadi za pokretanje žalbenog postupka, u iznosu propisanom člankom 108. ovoga zakona, na osnovi kojeg se može nesumnjivo utvrditi da je transakcija izvršena, obvezno se dostavlja ugovornom tijelu u roku za podnošenje žalbe".**

Kao što je već prethodno navedeno, dokaz o plaćenoj naknadi za pokretanje žalbenog postupka dostavlja se ugovornom tijelu u roku za izjavljivanje žalbe. To nije sporno. Ono što se postavlja kao pitanje je šta može biti dokaz o “nesumnjivo izvršenoj transakciji”.

Legislativa o javnim nabavama je, i prije ovih izmjena i dopuna, već sadržavala pojam “nesumnjivo izvršene transakcije”, u članku 105. točka i) Zakona o javnim nabavama.

Vrijedi istaknuti i da članak 108. stavak (6) Zakona o javnim nabavama određuje:

„Naknada se uplaćuje u korist proračuna institucija Bosne i Hercegovine i međunarodnih obveza Bosne i Hercegovine i ona je nepovratna u slučaju neosnovane žalbe.“

Dakle, u tom smislu, da se naknada uplaćuje u korist proračuna institucija Bosne i Hercegovine i međunarodnih obveza Bosne i Hercegovine i da je nepovratna u slučaju neosnovane žalbe, ZIDZJN-om nije ništa mijenjano.

Koliko je poznato Agenciji za javne nabave, URŽ kontrolira uplatu u skladu sa, pored ostalog, Instrukcijom Ministarstva financija i trezora Bosne i Hercegovine o načinu uplate, kontrole i povrata naknada propisanih člankom 108. Zakona o javnim nabavama - „Službeni glasnik BIH“, broj 86/14, te Instrukcijom Ministarstva financija i trezora Bosne i Hercegovine o izmjeni i dopuni Instrukcije o načinu uplate, kontrole i povrata naknada propisanih člankom 108. Zakona o javnim nabavama br. 08-02-2-11082-1/18 od 03.12.2018. godine.

Koliko je poznato Agenciji za javne nabave, URŽ primjenjuje, u izloženom smislu, i Internu proceduru br. 01-02-2-187-1/23 od 01.09.2023. godine.

U navedenoj internoj proceduri URŽ, koja je u primjeni od 01.09.2023. godine, u vezi dokaza o plaćenoj naknadi za pokretanje žalbenog postupka, URŽ koristi formulaciju:

„...Žalitelj je obavezan dostaviti original dokaz o plaćenoj naknadi za pokretanje žalbenog postupka, ovjeren od strane banke...“.

Takođe, imajući u vidu da je u navedenoj internoj proceduri URŽ, koja je u primjeni od 01.09.2023. godine, propisano (članak 5.) kako URŽ vrši kontrolu uplate naknade, te da je i prema ZIDZJN, URŽ i dalje nadležan za donošenje posebnog rješenja o povratu naknade za pokretanje žalbenog postupka, koja se mora provesti u roku od 30 dana od dana zaprimanja rješenja o povratu naknade za pokretanje žalbenog postupka u skladu s Instrukcijom o načinu uplate, kontrole i povrata taksi propisanih ovim članom, to se ugovorna tijela i gospodarski subjekti, koji se javljaju kao žalitelji u postupcima javnih nabava, bez ustručavanja moraju i trebaju obratiti URŽ kako bi se, u slučaju potrebe i dileme, sa sigurnošću, pored ostalog, utvrdila uplata naknade.

Da ne bi bilo zlouporabe i subjektivne ocjene po tom pitanju, potrebno je jasno definirati što predstavlja konkretan dokaz o „nesumnjivo izvršenoj transakciji“.

Iako ova problematika zaista nije predmet Zakona o javnim nabavama, niti je Agencija nadležna po istom, ipak Agencija smatra da je, imajući u vidu njenu ulogu u sustavu, uputno uložiti napor i iznijeti mišljenje o istom.

Naime, pod pretpostavkom da klasična uplatnica ili elektronski nalog o izvršenom plaćanju nisu dokaz da je transakcija izvršena, tada kao dokaz može poslužiti izvod ili potvrda banke o izvršenim transakcijama, izvod sa transakcijskog računa, potvrda Ministarstva financija i trezora Bosne i Hercegovine, i sl.

Ukoliko klasična uplatnica ili elektronski nalog o izvršenom plaćanju, u skladu sa odgovarajućim propisima koji reguliraju oblast platnog prometa, predstavljaju dokaz da je transakcija nesumnjivo izvršena, tada se i ovi instrumenti mogu koristiti kao validan dokaz.

Drugim riječima, dokaz mora biti takav da ne ostavlja prostor za manipulaciju niti sumnju u njegovu autentičnost.

Ovdje se naglašava da ugovorno tijelo ne mora pozivati podnositelja žalbe na dopunu.

Ova odredba je važna kako za žalitelje tako i za ugovorna tijela, jer jasno postavlja standarde za valjanost žalbe.

Žalitelji trebaju biti svjesni da je od presudne važnosti da prilože dokaz koji je nedvosmislen i koji jasno pokazuje da je uplata izvršena.

Takođe se postavlja i pitanje podataka koje treba da sadrži dokaz o uplati naknadi za pokretanje žalbenog postupka kako bi se mogao identificirati postupak javne nabave u kojem je izjavljena žalba, odnosno spriječile zlouporabe po tom pitanju.

Prema informacijama koje su dostupne Agenciji, dosadašnja praksa URŽ-a je bila takva da je URŽ davao instrukciju o uplati u kojoj bi se pozivalo na broj predmeta koji je formiran pred URŽ-om po zaprimanju žalbe.

Postavlja se pitanje kakva je bila praksa sa žalbama koje su npr. zaključkom odbačene u prvom stupnju i na koji je ponuđač izjavio žalbu i istovremeno dostavio dokaz o uplati naknade za pokretanje žalbenog postupka.

Dakle, naknada je uplaćena i dokaz je dostavljen prije formiranja predmeta pred URŽ-om.

U svakom slučaju, da ne bi bilo dilema, nejasnoća i zlouporaba i po ovom pitanju, žalitelji bi na dokazu o uplati trebali jasno naznačiti na koji se postupak javne nabave žalba odnosi, a u odnosu na fazu u kojoj izjavljuju žalbu.

To može zavisiti i od faze postupka u kojoj se žalba izjavljuje.

Tako se žalitelji trebaju pozvati na npr. broj obavijesti o nabavi u slučaju žalbe na obavijest o nabavi, broj tenderske dokumentacije u slučaju žalbe na tendersku dokumentaciju, broj odluke o izboru/poništenju u slučaju odluke o izboru/poništenju, i sl.

# **Postupak s neurednom žalbom u skladu sa ZIDZJN**

ZIDZJN u članku 4. određuje:

**Članak 4.**

**Članak 106. mijenja se i glasi:**

**"Članak 106.**

**(Postupak s neurednom žalbom)**

**(1) Ako dostavljena žalba ne sadrži podatke i dokaze iz članka 105. ovog zakona, osim u slučaju ako dostavljena žalba ne sadrži podatak i dokaz iz članka 105. stavka (1) točke i) ovog zakona, kada ugovorno tijelo donosi zaključak u skladu s člankom 100. stavak (3) ovog zakona, ugovorno tijelo poziva žalitelja da upotpuni žalbu u roku od tri dana od dana primitka zahtjeva za dopunu. Ako žalitelj ne postupi po zahtjevu ugovornog tijela, žalba će biti odbačena kao neuredna u skladu s člankom 100. stavak (2) ovog zakona.**

**(2) U postupku pravne zaštite pred URŽ-om, i URŽ ispituje sadrži li dostavljena žalba podatke i dokaze iz članka 105. ovog zakona. Ako dostavljena žalba ne sadrži podatke i dokaze iz članka 105. ovog zakona, osim u slučaju ako dostavljena žalba ne sadrži podatak i dokaz iz članka 105. stavka (1) točke i) ovog zakona, kada ugovorno tijelo donosi zaključak u skladu s člankom 100. stavak (3) ovog zakona, URŽ poziva žalitelja da upotpuni žalbu u roku od tri dana od dana primitka zahtjeva za dopunu. Ako žalitelj ne postupi po zahtjevu URŽ-a, žalba će biti odbačena kao neuredna u skladu s člankom 111. stavak (1) točka b) ovog zakona."**

Članak 106. Zakona, koji se odnosi na postupak sa neurednim žalbama, detaljno opisuje kako se postupa kada žalba ne ispunjava sve zakonom predviđene uvjete. U osnovi, ova odredba razmatra postupke koje ugovorno tijelo i URŽ moraju slijediti u slučaju da žalba ne bude u potpunosti uredna.

Ova odredba propisuje postupak sa neurednim žalbama pred ugovornim tijelom. Ako žalba ne sadrži sve podatke i dokaze predviđene člankom 105. Zakona, osim specifičnog slučaja u kojem nedostaje podatak iz članka 105. stavak (1) točka i) Zakona, što se odnosi na dokaz o plaćenoj naknadi, ugovorno tijelo je obavezan da pozove žalioca da dostavi potrebne informacije ili dokumentaciju. Ako žalioc ne postupi po zahtjevu ugovornog tijela i ne dostavi potrebne dopune, žalba će biti odbačena kao neuredna, u skladu sa člankom 100. stavak (2) Zakona, koji regulira postupak kada žalba nije uredna.

Ova odredba propisuje i postupak sa neurednim žalbama pred URŽ-om. URŽ će provjeriti da li žalba sadrži sve potrebne podatke i dokaze iz članka 105. Zakona. Kada je u pitanju nedostatak podataka i dokaza, osim u slučaju nedostatka dokaza o plaćenoj naknadi iz članka 105. stavak (1) točka i) Zakona, URŽ će postupiti identično kao ugovorno tijelo.

URŽ poziva žalitelja da upotpuni žalbu. Ako žalitelj ne dostavi potrebne informacije ili dokumentaciju, žalba će biti odbačena kao neuredna u skladu sa člankom 111. stavak (1) točka b) Zakona, koji se odnosi na postupak odbacivanja žalbi zbog proceduralnih/formalnih grešaka/nedostataka.

Dakle ova odredba jasno definira što se smatra neurednom žalbom i kako se postupci trebaju provoditi kada žalba ne ispunjava sve zakonske zahtjeve. Takođe se određuju proceduralna pravila to jest određuje se precizan postupak za pozivanje žalitelja da upotpuni žalbu i rokove u kojima to mora učiniti. Ovo pomaže u održavanju efikasnosti i pravovremenosti procesa razmatranja žalbi.

Naglašava se da se poseban postupak primjenjuje kada nedostaje dokaz o plaćenoj naknadi, koji je ključan za valjanost žalbe, a kao konsekvenca, ako žalitelj ne postupi prema zahtjevima za dopunu, žalba će biti odbačena kao neuredna, što može imati ozbiljne posljedice za razmatranje njihovih prigovora i zaštitu njihovih prava u postupku.

Ovaj članak osigurava da postupak sa žalbama bude što jasniji i efikasniji, istovremeno omogućavajući strankama da isprave proceduralne greške u roku, ali i postavljajući jasne posljedice za neispunjavanje tih obaveza.

# **Naknada za pokretanje žalbenog postupka u skladu sa ZIDZJN**

ZIDZJN u članku 5. određuje:

**Članak 5.**

**U članku 108. stavak (1) mijenja se i glasi:**

**"(1) Žalitelj je obvezan platiti naknadu za pokretanje žalbenog postupka u iznosu od:**

**a) 750,00 KM za procijenjenu vrijednost nabave do 50.000,00 KM;**

**b) 1.200,00 KM za procijenjenu vrijednost nabave od 50.001,00 KM do 80.000,00 KM;**

**c) 3.000,00 KM za procijenjenu vrijednost nabave od 80.001,00 KM do 250.000,00 KM;**

**d) 5.250,00 KM za procijenjenu vrijednost nabave od 250.001,00 KM do 400.000,00 KM;**

**e) 7.500,00 KM za procijenjenu vrijednost nabave od 400.001,00 KM do 800.000,00 KM;**

**f) 11.250,00 KM za procijenjenu vrijednost nabave od 800.001,00 KM do 9.000.000,00 KM;**

**g) 15.000,00 KM kada je vrijednost nabave jednaka ili viša od 9.000.000,00 KM."**

**Stavak (4) mijenja se i glasi:**

**"(4) Prije razmatranja žalbe ugovorno tijelo dužno je utvrditi je li žalitelj uz podnesenu žalbu dostavio dokaz iz članka 105. stavka (1) točke i) ovog zakona o plaćenoj naknadi za pokretanje žalbenog postupka, u iznosu propisanom ovim člankom, na osnovi kojeg se može nesumnjivo utvrditi da je transakcija izvršena."**

**Stavak (7) mijenja se i glasi:**

**"(7) U slučaju osnovane ili djelomično osnovane žalbe, a i u slučaju neuredne žalbe za koju se eventualno naknadno utvrdi da je uplata naknade za pokretanje žalbenog postupka izvršena, ugovorno tijelo u roku od sedam dana od dana donošenja odluke povodom žalbe dostavlja URŽ-u dokumentaciju radi pokretanja postupka povrata naknade za pokretanje žalbenog postupka. URŽ u roku od sedam dana od dana zaprimanja dokumentacije od ugovornog tijela donosi posebno rješenje o povratu naknade za pokretanje žalbenog postupka, što se mora provesti u roku od 30 dana od dana zaprimanja rješenja o povratu naknade za pokretanje žalbenog postupka u skladu s Instrukcijom o načinu uplate, kontrole i povrata pristojbi propisanih ovim člankom."**

Ovom odredbom povećan je iznos naknada za pokretanje žalbenog postupka na način da su dosadašnji iznosi povećani za 50%. Tako je, npr., žalitelj dužan platiti naknadu od 750,00 KM za procijenjenu vrijednost javne nabave od 50.000,00 KM do 80.000,00 KM, umjesto dosadašnjih 500,00 KM. Najveći iznos koji žalitelj plaća jeste 15.000,00 KM kada je vrijednost nabave jednaka ili veća od 9.000.000,00KM, umjesto dosadašnjih 10.000,00 KM, te se dokaz o plaćenoj naknadi za pokretanje žalbenog postupka obavezno dostavlja ugovornom tijelu u roku za izjavljivanje žalbi.

Povrat naknade za pokretanje žalbenog postupka je takođe izmijenjen, s tim da je i dalje URŽ nadležan za donošenje posebnog rješenja o povratu naknade za pokretanje žalbenog postupka, koja se mora provesti u roku od 30 dana od dana zaprimanja rješenja o povratu naknade za pokretanje žalbenog postupka u skladu s Instrukcijom o načinu uplate, kontrole i povrata taksi propisanih ovim člankom.

Naime, u slučaju osnovane ili djelimično osnovane žalbe, a i u slučaju neuredne žalbe, za koju se naknadno utvrdi da je uplata naknade za žalbu izvršena, ugovorno tijelo u roku od sedam dana od dana donošenja odluke po žalbi, dostavlja dokumentaciju URŽ-u radi pokretanja postupka povrata naknade za pokretanje žalbenog postupka. URŽ u roku od sedam dana od dana zaprimanja dokumentacije od ugovornog tijela donosi posebno rješenje o povratu naknade za pokretanje žalbenog postupka, koja se mora provesti u roku od 30 dana od dana zaprimanja rješenja o povratu naknade za pokretanje žalbenog postupka u skladu s Instrukcijom o načinu uplate, kontrole i povrata taksi propisanih ovim člankom.

# **Urednost žalbe kao pretpostavka suspenzivnog djelovanja u skladu sa ZIDZJN**

ZIDZJN u članku 6. određuje:

**Član 6.**

**U članku 110. stavak (1) iza riječi "dopuštena" dodaje se riječ "uredna".**

Ova odredba propisuje da žalba koja je blagovremena, dopuštena, izjavljena od ovlaštene osobe i osobe koje ima aktivnu legitimaciju, koja je u svjetlu izmjena i dopuna legislative još i uredna, i dalje ima suspenzivno dejstvo, tj. odgađa nastavak postupka javne nabave, zaključenje ugovora i/ili izvršenje ugovora o javnoj nabavci ili okvirnog sporazuma.

# **Prijelazne odredbe**

ZIDZJN u članku 7. određuje:

**Članak 7.**

**(1) Postupci javnih nabava započeti prije stupanja na snagu ovog zakona u kojima je već podnesena žalba, nastavit će se i okončati uz primjenu odredaba Zakona o javnim nabavama ("Službeni glasnik BiH", br. 39/14 i 59/22).**

**(2) Postupci javnih nabava započeti prije stupanja na snagu ovog zakona u kojima nije podnesena žalba, nastavit će se i okončati i uz primjenu odredaba čl. 1., 2., 3., 4., 5. i 6. ovog zakona.**

Ovu odredbu nije potrebno posebno komentirati, jer je nedvosmisleno jasno preciziran učinak ovog zakona na započete postupke u odnosu na momenat izjavljivanja žalbe na način da će se postupci javnih nabava koji su započeti prije stupanja na snagu ovog zakona i u kojima:

* je već izjavljena žalba, nastaviti i okončati uz primjenu odredbi Zakona o javnim nabavama (“Službeni glasnik BiH”, br. 39/14 i 59/22),
* nije izjavljena žalba, nastaviti i okončati uz primjenu odredbi ovog zakona.

# **Završna odredba**

ZIDZJN u članku 8. određuje:

**Članak 8.**

**Ovaj zakon stupa na snagu osmog dana od dana objavljivanja u "Službenom glasniku BiH".**

Ovu odredbu, takođe, nije potrebno posebno komentirati jer se istom utvrđuje trenutak stupanja na snagu ovog zakona.

# **Dodatne napomene**

U nastavku se iznose i dodatne napomene:

* Predmetno uputstvo se ima i treba posmatrati samo kao pomoćno sredstvo tumačenja, podržavanja i podrške u primjeni ZIDZJN, te, ni na koji način, ne dira u prava i obveze gospodarskih subjekata koji se javljaju kao žalitelji u postupcima javnih nabava, u nadležnosti ugovornih tijela, koje su, posebno, ali bez ograničenja, propisane ZIDZJN, u nadležnosti URŽ-a koje su, posebno, ali bez ograničenja, propisane Zakonom, ZIDZJN, ostalim aktima koji se odnose na postupak naplate prihoda od taksi i naplate i povrata prihoda od naknada za pokretanje žalbenog postupka, u nadležnosti Ministarstva financija i trezora Bosne i Hercegovine koje su propisane, posebno, ali bez ograničenja, važećim aktima koji se odnose na postupak naplate prihoda od taksi i naplate i povrata prihoda od naknada za pokretanje žalbenog postupka.
* Agencija upućuje sve korisnike, a posebno ugovorna tijela i gospodarske subjekte, koji se javljaju kao žalitelji u postupcima javnih nabava, da se u slučaju bilo kakvih dilema, u cilju osiguranja prava na djelotvoran pravni lijek u postupcima javnih nabava, bez odlaganja obrate URŽ-u i Ministarstvu financija i trezora Bosne i Hercegovine za dodatne naputke i pojašnjenja u pogledu primjene ZIDZJN, osobito u dijelu i u svezi sa pitanjima načina uplate, kontrole i povrata naknada za pokretanje žalbenog postupka.
* Agencija se, pored pripreme i objave predmetnog uputstva, dodatno, dana 05.08.2024. godine, obratila dopisom/molbom URŽ-u i Ministarstvu financija i trezora Bosne i Hercegovine da isti, žurno/što je prije moguće, u okviru svojih nadležnosti po pitanju primjene Instrukcije o načinu uplate, kontrole i povrata naknada propisanih člankom 108. Zakona o javnim nabavama, za koju nadležnost nema Agencija, dostave i svoj doprinos u praktičnom tumačenju i korištenju navedene Instrukcije o načinu uplate, kontrole i povrata naknada propisanih člankom 108. Zakona o javnim nabavama, a sve u svjetlu primjene ZIDZJN.
* Agencija, i putem predmetnog naputka, poziva URŽ i Ministarstvo financija i trezora Bosne i Hercegovine, da isti, žunro/što je prije moguće, u okviru svojih nadležnosti po pitanju primjene navedene Instrukcije o načinu uplate, kontrole i povrata naknada propisanih člankom 108. Zakona o javnim nabavama, za koju nadležnost nema Agencija, dostave svoj doprinos u praktičnom tumačenju i korištenju navedene Instrukcije o načinu uplate, kontrole i povrata naknada propisanih člankom 108. Zakona o javnim nabavama, a sve u svjetlu primjene ZIDZJN, koji doprinos će Agencija, odmah po njegovom prijamu, objaviti i na zvaničnim kanalima komunikacije Agencije, s ciljem što šire dostupnosti i vidljivosti istog.

# **Propisi i linkovi**

U cilju dodatnog doprinosa nesmetanoj primjeni u nastavku se navode i posebno relevantni propisi, sa brojevima službenih glasila ili linkova na kojima su objavljeni/dostupni:

* Instrukcija Ministarstva financija i trezora Bosne i Hercegovine o načinu uplate, kontrole i povrata naknada propisanih člankom 108. Zakona o javnim nabavama - „Službeni glasnik BIH“, broj 86/14
* Instrukcija Ministarstva financija i trezora Bosne i Hercegovine o izmjeni i dopuni Instrukcije o načinu uplate, kontrole i povrata naknada propisanih člankom 108. Zakona o javnim nabavama br. 08-02-2-11082-1/18 od 03.12.2018. godine, dostupna na zvaničnoj web stranici Ministarstva financija i trezora Bosne i Hercegovine <https://www.mft.gov.ba/Content/OpenAttachment?id=737254d1-2f39-44a0-9454-09a7216c037b&lang=bs>
* Zakon o administrativnim taksama – „Službeni glasnik BIH“, br. 16/02, 19/02, 43/04, 8/06, 76/06, 76/07, 3/08, 42/08, 3/10, 98/12, 15/14, 78/14, 32/17, 53/17, 62/17, 73/17, 68/19, 18/20 i 30/22
* Naputak Ministarstva financija i trezora Bosne i Hercegovine o načinu prikupljanja, evidentiranju, kontroli uplata taksi i naknada na Jedinstveni račun trezora BIH i povratu više ili pogrešno uplaćenih taksi i naknada sa Jedinstvenog računa trezora BIH br. 08-02-1-5823-3/12 od 14.09.2012. godine, dostupno na zvaničnoj web stranici Ministarstva financija i trezora Bosne i Hercegovine <https://www.mft.gov.ba/Content/OpenAttachment?id=B5C21B8B-8713-49B7-BDB4-06AFB6C68037&lang=bs>
* Naredba Ministarstva financija i trezora Bosne i Hercegovine o uplatnim računima za administrativne takse i naknade koje se uplaćuju na Jedinstveni račun trezora BiH – „Službeni glasnik BIH“, broj 30/23
* Interna procedura Ureda/Kancelarije za razmatranje žalbi br. 01-02-2-187-1/23 od 01.09.2023. godine, dostupna na zvaničnoj web stranici Ureda/Kancelarije za razmatranje žalbi <https://urz.gov.ba/onama/Interne_procedure.pdf>